Баш бурунгаар хуваап эгелээн - Тува Медиа Групп | Новости Тувы\nДомой Баш бурунгаар хуваап эгелээн\nБаш бурунгаар хуваап эгелээн\nДоозукчу студентилерниң ёзулуг специалист апаарынга чедир эвээш үе арткан. Факультеттер доозукчуларының каяа ажылдаарын баш бурунгаар хуваар ажылды чорудуп эгелээн. Ол дээрге Тываның күрүне университединиң боттарының доозукчуларын ажыл-агыйга кирип алырынга дузалаар сорулгалыг болгаш системалыг ажылының бир кезээ болур.\nТывКУ-нуң төөгү факультедин бо чылын 55 аныяктар доозар. Студент бүрүзү бодунуң дугайында таныштырылганы, Кызылдың болгаш республиканың школаларынга практика үезинде чедип алган чаңчылдарының дугайында чугаалааш, келир үедеги планнары-биле үлешкен. Оларның хөй кезии төрээн кожууннарының школаларынга ажылдаар күзелин илереткен, а чамдыктары ТывКУ-нуң магистратуразынга улаштыр өөренир планныг болган.\nУниверситеттиң доозукчулары – аныяк специалистерни хуваар хемчеглерге ажыл берикчилери база кээп турар. Национал музейниң «Алдын Дошка» деп салбырының эргелекчизи Рамиль Харунов төөгү факультединиң 2021 чылдың доозукчулары-биле ужуражып чугаалашкан.\nТывКУ-нуң маркетинг болгаш доозукчуларны ажыл-агыйга тургузар демнежилге төвүнүң удуртукчузу Ай-Суу Ооржак, декан болгаш башкылар ажыл-агыйга кирип алырының айтырыглары-биле холбашкан сүмелерни, кичээнгейге алыр ужурлуг сагындырыгларны берген.\nКызылдың педагогика колледжиниң 107 аныяк специалистериниң ажылдаар черлерин баш бурунгаар хуваап каан. Доозукчуларың 18,7 хуузу чедип алган мергежили-биле, 9 хуузу тускай сорулгалыг угланыышкыны-биле ажылдаар, 60 хуузу ТывКУ-га, 5 хуузу Россияның дээди өөредилгелиг албан черлеринге улаштыр өөренирин планнап турар. Колледжтиң доозукчуларының 3 хуузу өөренмишаан, капсырлаштыр ажылдап турар.\nТывКУ-нуң шупту факультеттериниң доозукчуларынга баш бурунгаар хуваалданы эрттирип турар.\nПредыдущая статьяКаа-Хем суурга суг айыылы бар бе?\nСледующая статьяТываның төөгүзү